હાલ ભારતમાં એકમાત્ર ગીરમાં જ સિંહોનો વસવાટ છે. કેટલાક વન અને પર્યાવરણવાદીઓએ ગીરના સિંહોમાં ભવિષ્યમાં કોઈ રોગચાળો ફેલાય કે મોટી કુદરતી આફત આવે તો આખી સિંહોની પ્રજાતિ નાશ પામે તેવી ભીતિ સેવી હતી. આમ,ગીરમાં સિંહોની જાતિ સલામત ન હોવા મુદ્દે તેઓએ કેટલાક સિંહોને ભારતનાં અન્ય જંગલોમાં મોકલી સિંહની નવી વસાહતો બનાવવા માગણી કરી હતી. આ માટે તેઓએ આફ્રિકાનાં જંગલોમાં એક સમયે ઝેરી મધમાખીમાંથી ફેલાયેલા રોગચાળાથી થયેલા ૯૦ સિંહોનાં મૃત્યુનું તથા ૧૯૯૩માં સીડી (કેનાઇન ડિસ્ટેમ્પર) નામના વાઇરસે પણ એક હજારથી વધુ સિંહોનો ભોગ લીધો હોવાનાં કારણો આગળ ધર્યાં હતાં. આમ, કોઈ એક સ્થળે સિંહોની વસાહત હોય તો પ્રજાતિ પર જોખમ હોવાનું તેઓએ કહ્યું હતું.